Iċ-ċiklu tal-ħajja tal-inizjattiva taċ-ċittadini huwa bbażat fuq ir-regoli u l-proċeduri stabbiliti fir-Regolament. L-inizjattiva trid tkun imnedija mill-kumitat taċ-ċittadini u mbagħad tiġi rreġistrata mill-Kummissjoni sakemm il-kundizzjonijiet għall-ammissibilità jkunu ġew issodisfati, b’mod partikolari l-fatt li l-inizjattiva ma tkunx taqa’ manifestament barra mill-ambitu tas-setgħat tal-Kummissjoni. Dan huwa l-punt ta’ attivazzjoni għall-ġbir tad-dikjarazzjonijiet ta’ appoġġ. Jekk il-verifika tad-dikjarazzjonijiet ta’ appoġġ mill-awtoritajiet kompetenti tal-Istati Membri tikkonferma li l-għadd minimu ta’ firmatarji jkun intlaħaq, l-organizzaturi jippreżentaw l-inizjattiva tagħhom lill-Kummissjoni, li għandha tliet xhur żmien biex twieġeb. Din il-frażi tinkludi wkoll laqgħa mal-Kummissjoni u smigħ pubbliku organizzat mill-Parlament Ewropew.

Mir-rapport preċedenti dwar l-applikazzjoni tal-ECI f’Marzu 2015, il-Kummissjoni rċeviet 17-il talba għal reġistrazzjoni ta’ inizjattivi taċ-ċittadini proposti, li minnhom 15 ġew aċċettati u tnejn ġew rifjutati. Barra minn hekk, żewġ inizjattivi li r-reġistrazzjoni tagħhom kienet rifjutata fil-perjodu preċedenti ta’ tliet snin ġew irreġistrati mill-Kummissjoni wara deċiżjonijiet tal-Qorti (ara hawn taħt).

It-tabella ta’ hawn taħt tagħti ħarsa ġenerali lejn l-għadd ta’ inizjattivi taċ-ċittadini proposti li ġew irreġistrati u lejn it-talbiet għar-reġistrazzjoni li ġew rifjutati sa mid-dħul fis-seħħ tar-Regolament f’April 2012.

04/2012-03/2015 04/2015-03/2018 Total mill-04/2012 Nru totali ta' inizjattivi rreġistrati 31 17 48 Nru totali ta' talbiet għar-reġistrazzjoni rifjutati 20 2 22

Implimentazzjoni tal-Proċedura tal-ECI

Il-kumitat taċ-ċittadini

Bħala kondizzjoni għat-tnedija ta’ inizjattiva taċ-ċittadini, jeħtieġ li jiġi stabbilit kumitat taċ-ċittadini ta’ mill-anqas seba’ ċittadini tal-UE li jkunu residenti f’seba’ Stati Membri differenti, li jridu jkunu tal-età li tintitolahom jivvotaw fl-elezzjonijiet tal-Parlament Ewropew. Filwaqt li m’hemm ebda limitu għall-għadd ta’ ċittadini fuq il-kumitat, dawk is-seba’ membri biss huma rreġistrati formalment mill-Kummissjoni.

Statistika dwar il-membri tal-kumitati taċ-ċittadini għal inizjattivi rreġistrati minn April 2015 'il quddiem:

-Residenza u nazzjonalità tal-membri tal-kumitat

-Età tal-membri tal-kumitat (fiż-żmien tar-reġistrazzjoni)

Reġistrazzjoni tal-inizjattivi

Qabel jibdew jiġbru d-dikjarazzjonijiet ta’ appoġġ, l-organizzaturi jeħtiġilhom jirreġistraw l-inizjattiva tagħhom mal-Kummissjoni, li f’dan l-istadju b’mod partikolari tivverifika li l-kumitat taċ-ċittadini jkun konformi mar-rekwiżiti deskritti hawn fuq. Hija tivverfika wkoll li l-inizjattiva proposta ma taqax manifestament barra mis-setgħat tal-Kummissjoni li tippreżenta proposta għal att ġuridiku tal-Unjoni għall-iskop tal-implimentazzjoni tat-Trattati, u li ma tkunx manifestament abbużiva, frivola u vessatorja, kif ukoll li ma tmurx manifestament kontra l-valuri tal-Unjoni.

Il-Kummissjoni għandha xahrejn biex tivverifika li l-kundizzjonijiet iddikjarati fl-Artikolu 4(2) tar-Regolament dwar l-ECI huma ssodisfati.

Ir-rapport preċedenti diġà enfasizza l-isfida li kienet tirrappreżenta l-proċedura ta’ reġistrazzjoni għall-organizzaturi, b’mod partikolari fir-rigward tal-kamp ta’ applikazzjoni tas-setgħat tal-Kummissjoni. Sussegwentement, ġie introdott titjib f’żewġ livelli. Il-Kulleġġ tal-Kummissarji ilu jadotta d-deċiżjonijiet dwar ir-reġistrazzjoni tal-inizjattivi proposti taċ-ċittadini mill-2015, li juri l-importanza li tingħata mill-Kummissjoni lill-ECI u lill-prijorità li tisma’ liċ-ċittadini u t-tħassib tagħhom. Il-pubblikazzjoni tal-istqarrijiet għall-istampa mill-Kummissjoni saħħet ukoll il-viżibilità tar-reġistrazzjonijiet.

Barra minn hekk, il-Kummissjoni introduċiet il-prattika li tirreġistra l-inizjattivi parzjalment fejn xieraq. F’dawk il-każijiet, il-Kummissjoni adottat deċiżjoni li tistabbilixxi l-kundizzjonijiet tar-reġistrazzjoni, inkluż tispeċifika l-elementi rreġistrati mill-Kummissjoni u l-bażi li fuqha jistgħu jinġabru d-dikjarazzjonijiet ta’ appoġġ għall-inizjattiva.

Riżultat ta’ dan, mill-2015 żewġ inizjattivi proposti biss ma ssodisfawx ir-rekwiżiti ta’ reġistrazzjoni u għalhekk ma setgħux jiġu rreġistrati mill-Kummissjoni (“Stop Brexit”; “British friends - stay with us in EU”).